钦定古今图书集成/方舆汇编/职方典/第1391卷 > 《府志》
## 钦定古今图书集成/方舆汇编/职方典/第1391卷 > 《府志》

诸黎村峒

琼山黎东曰清水峒，明嘉靖二十一年，编为东黎，今改《开文》，见立《里甲编差》。南曰南岐、南椰、南虚、琅环、南坤、居采岭、平沙、湾居碌居林九峒，前编为西黎都，今仍其旧。

《澄迈黎》“南曰南黎” ，今为一都，二都水土平善；“西曰西黎” ，今为一都，终都尚囿于风气前，常出为民害。

临高黎峒大率有八：曰坟营，曰坡头，曰那律，曰番吉，曰略绕，曰番溪，曰松百，曰重绕。八峒皆以番豹山为险，只容一人入。过此十里，则西至重绕、坡头等峒，东至番溪等峒，南至番洒等峒。前常出为民害。

定安黎南曰“南闾峒” ，去县三百里，地平旷，民乐居之，见充里甲。惟光螺在县西南四百里，思河在县东南三百里，原系峒出没之冲，前常出为民害。

文昌黎曰：“斩脚峒治平已久，田地经丈入有司，可以不患。”

《乐会黎》曰“纵横峒” ，去县四百馀里，北接思河、光螺，南接万州青山，声势相倚，驭失其道，啸聚为乱。

儋州黎视诸处最蕃。昔梁、隋间，儋耳归附者千馀峒，今生熟凡五都：曰抱驿，曰黎附，曰顺化，曰来格，曰“来王。”明弘治五年，招至桐横一处，嘉靖九年招至修途、打松、蕃洋、下台那。大落影、打爽、水头八处，东黎属土舍峒者部领，南黎属州部领，其馀自耕食，不属州。

昌化黎散处山谷，不相统摄，与民杂居，不为寇害。旧有土职二员，以“招黎” 为名。既归有司，遂不复领于土舍。

万州旧有民黎九都，熟黎九十三邨。西南则鹧鸪啼峒，去州一百二十里，与陵水、黎亭等峒潜通。北则龙吟峒，去州五十里，与思河、纵横二峒潜通，不复统于土舍前，时出为害。

陵水黎北有黎亭，去县二十里。南有岭脚，去县三十馀里。“岭脚由葫芦门而出，黎亭由黎罗而出。” 又有东北峒，有大牛岭、小牛岭，为黎人往来必由之路，前常出为寇。

崖州黎，“其地多于州境，其人十倍之，分东西二界，生熟、半熟二种。” 前屡为患，罗活千家为甚，德霞、抱显次之。

感恩黎附版籍者什九，不附者什一，与民杂居，无他志患。在崖之生黎切近，出没孔道有二：一自莪茶总路分入《陀兴必改》，一自湳岭总路分入岭头，白沙前常出为患。